दीपों का त्यौहार दीपावली पांच दिन तक चलता है, तभी तो इसे पंच महोत्सव के नाम से जाना जाता है। पहले दिन मनाया जाता है धनतेरस, धनत्रयोदशी, धन्‍वंतरि त्रियोदशी अथवा धन्‍वंतरि जयंती। इन सभी नामों से इस शुभ दिन को पुकारा जाता है। इसके बाद छोटी दीपावली अथवा नरक चौदस, मुख्‍य दीपावली, गोवर्धन पूजा और अंत में भाई दूज का त्‍योहार मनाया जाएगा। कहते हैं समुद्र मंथन के समय इस दिन धन की देवी लक्ष्‍मी, धन के देवता कुबेर और भगवान धन्‍वंतरि का जन्म हुआ था इसलिए इस दिन इन तीनों की उपासना करने का विधान है। इसके अतिरिक्त धनतेरस पर मृत्‍यु के देवता यमराज की पूजा का भी विधान है।